Mia Couto
Mia Couto er en mozambiquisk journalist og forfatter af portugisisk familie. Han var en indflydelsesrig deltager i den offentlige debat i perioden omkring fredsslutningen og indførelsen af flerpartisystem i 1994.
Han debuterede som lyriker i 1983, men det er som prosaist, han har indtaget positionen som Mozambiques nu førende litterære navn. Som forfatter er han kendt for korte, skarpsindige noveller, Vozes Anoitecidas (1986, Skumringsstemmer) og Cada Homem É uma Raça (1990, Hvert menneske er en race), der i vignetform sammenfatter sociale og politiske konflikters gennemslag i hverdagslivet. De har dannet baggrund for populære teaterstykker, radiospil og for landets første lokalt producerede tv-fiktions-serie.
Hans originale roman Terra Sonâmbula (1992, dansk Søvngængerland, 2000) betød et vendepunkt i Mozambiques litteratur. Bogen er dristigt fornyende, såvel på det rent sproglige plan som på indholdssiden; beretningen om to krigsflygtninge, der har sat sig for at bidrage til den gryende "mozambiquicitet", fremstår som en overraskende fusion af en ofte grusom og udsigtsløs dagligdags virkelighed og mytologisk fantasi, formidlet i raffineret kunstprosa gennemtrængt af afrikansk mundtlig fortælletradition.